I Friis Shoppingcenter har de ansatte haft overraskende travlt i julemåneden.

Fredag var sidste chance for at handle gaver inden jul, og det gav anledning til en status på årets julehandel. Trods inflation og energikrise var der flere steder i Aalborg lettelse at spore. Flere butikker har nemlig klaret sig overraskende godt. -	Vi kan ikke klage, og vi har ikke kunnet mærke på folk, at der har været energikrise overhovedet. Julehandlen har overordnet set været super, siger Jane Larsen, der er butikschef i Jysk i Friis Shoppingcenter. Ifølge butikschefen er det måske netop energikrisen og inflationen, der har været skyld i at butikkens ansatte har løbet ekstra stærkt i december. -  Folk har været inde efter dyner og puder. Sådan noget som plaiders, har vi solgt utrolig mange af. Og det er fordi, så kan folk holde varmen under dem i stedet for at skrue op for varmen, siger Jane Larsen. Formand ånder lettet op Ifølge tal fra Danske Bank har danskerne brugt ca. 5 procent mindre på julegaver i år sammenlignet med sidste år. Spørger man formanden for Aalborg Cityforening, kunne det hele nemt have set værre ud. Derfor ånder han lettet op. -  Når vi tænker på den krise, vi står i, så synes jeg faktisk, det er gået rigtig fint. Vi startede med black friday og black week, som var rigtig, rigtig god, og den efterfølgende uge fulgte godt med. Så ved vi, at der er nogle dage, hvor det bliver stille i december, og sådan blev det også i år, men fra forrige weekend og frem til nu, er der kommet rigtig godt gang i julehandlen. Så vores medlemmer, de er glade og mange har rigtig fine omsætningstal, siger Jes Asmussen, formand, Aalborg City. Stor forskel på de julehandlende Henriette Sønder, der er Centermanager i Friis Shoppingcenter genkender også det billede: - Vi har jo ikke lukket bøgerne endnu her i december, men jeg kan høre, når jeg er ude og snakke med butikkerne, at de er forsigtig positive. Mange har været herude, og de har gudskelov også åbnet tegnebøgerne, siger hun. Hvor meget de høje priser har påvirket de handlende, er der stor forskel på. - Det er selvfølgelig noget, jeg tænker over, fordi alting er blevet dyrere, og især med de stigende energipriser. Så tænker man lidt over, hvad det egentlig er, man går ud og betaler for, siger Sahar Yazouri fra Aalborg. Stikmodsat synes Lars Køhler fra Rørvig ikke, at det har haft den store betydning: - Jeg og mine mine bekendte har brugt flere penge. Det er som om, de har haft et behov for at bruge mere. Umiddelbart ser jeg ikke meget til lidelserne. Kunne det betyde, at vi eventuelt får for meget i løn, når vi kan tåle en stigning på 15 procent over hele linjen, spørger Lars Køhler undrende. Ifølge en prognose fra Dansk Erhverv vil danskerne i år bruge godt 10 milliarder kroner på julemad og gaver.